b'\n_START_ARTICLE_\nKustaa Talas\n_START_PARAGRAPH_\nKustaa Leander Talasm\xc3\xa4ki my\xc3\xb6h. Talas (3. huhtikuuta 1892 Ilmajoki - 20. lokakuuta 1944) oli suomalainen j\xc3\xa4\xc3\xa4k\xc3\xa4riv\xc3\xa4\xc3\xa4peli. H\xc3\xa4nen vanhempansa olivat maanviljelij\xc3\xa4 Herman Talasm\xc3\xa4ki ja Maria Kuula. H\xc3\xa4net vihittiin avioliittoon vuonna 1936 Hilma Maria Bergbomin kanssa.\n_START_SECTION_\nOpinnot\n_START_PARAGRAPH_\nTalasm\xc3\xa4ki k\xc3\xa4vi kansakoulun ja maatalouskoulun.\n_START_SECTION_\nPalvelu Ven\xc3\xa4j\xc3\xa4n armeijassa ensimm\xc3\xa4isess\xc3\xa4 maailmansodassa\n_START_PARAGRAPH_\nTalasm\xc3\xa4ki ty\xc3\xb6skenteli asioitsijana ennen kuin l\xc3\xa4ksi ensimm\xc3\xa4isen maailmansodan puhjettua Ven\xc3\xa4j\xc3\xa4lle, miss\xc3\xa4 h\xc3\xa4n liittyi vapaaehtoisena 7. Siperialaisen tarkka-ampujarykmentin 7. komppaniaan ja otti osaa taisteluihin Puolan rintamalla per\xc3\xa4\xc3\xa4ntymisvaiheen aikana haavoittuen Varsovan l\xc3\xa4hell\xc3\xa4. Haavojaan h\xc3\xa4net l\xc3\xa4hetettiin parantelemaan toipumislomalle Suomeen. Suomessa h\xc3\xa4n ei kauaa viihtynyt vaan veri veti taisteluihin, mutta nyt suunta olikin entisen vihollisen leiriin.\n_START_SECTION_\nLoikkaaminen vihollisen leiriin j\xc3\xa4\xc3\xa4k\xc3\xa4riksi\n_START_PARAGRAPH_\nVen\xc3\xa4j\xc3\xa4n armeijasta toipumislomalle p\xc3\xa4\xc3\xa4ssyt Talasm\xc3\xa4ki matkusti Saksaan ja liittyi vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n pioneerikomppaniaan 12. tammikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Schmardenissa sek\xc3\xa4 Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nTalasm\xc3\xa4ki saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana varav\xc3\xa4\xc3\xa4peliksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan joukkueenjohtajaksi ensin 4. j\xc3\xa4\xc3\xa4k\xc3\xa4rirykmentin 9. j\xc3\xa4\xc3\xa4k\xc3\xa4ripataljoonan 4. komppaniaan, mist\xc3\xa4 h\xc3\xa4net siirrettiin pataljoonan 2. komppaniaan 2. huhtikuuta ja h\xc3\xa4n osallistui taisteluihin Viipurissa.'